Cassini-Huygens

Le 14 de januario 2005 un sonda cosmic, Huygens, pro le prime vice atterrava super un corpore celestial ultra Marte, il es Titan, un luna de Saturno. 

Durante septe annos, Cassini-Huygens, un duple sonda cosmic, viagiava Saturno. In le final de 2004, illo entrava successosemente in un orbita circum ille planeta pro un pluriannual mission de recerca. Le Huygens sonda tosto postea separava ab le Cassini sonda e comenciava un trajectoria independente a Titan, le plus grande luna del planeta Saturno e que possede un dense atmosphera, alique unic inter le lunas del systema solar. Durante decennios le astronomos ha speculate sur lo que se cela sub le orange celo titanic. Tres sondas cosmic statounitese ha previemente ite vicin preter Saturno sin entrar in su orbitas, ma necuno poteva photographar le superfacie de Titan a causa del spisse bruma de su atmosphera.

Le Cassini-Huygens projecto ha essite un grande collaboration del NASA e ESA, le organisationes statounitese e europee pro recerca cosmic. Huygens ha essite developpate per technicos e scientistas europee, cuje travalio comenciava plus de 21 annos retro. Pro ille cosa, post le separation le volo de Cassini era guidate per le centro cosmic de ESA in Darmstadt, Germania. 

Huygens exequeva un descension a transverso del atmosphera secunde le planos. Su technicos habeva calculate un horario de trajectorias al nivello de secunda per secunda a fin de assecurar le radiocommunication inter Huygens, Cassini e le radiotelescopios terrestre que surveliava le operation. Lor multo differente velocitates causava large effectos Doppler que aventurava le radiotransmission de datos a Terra. Le communication ab Huygens durava circa duo horas post le atterrage, multo plus longe que on habeva expectate. Illo se abrumpeva pro sempre quando Cassini, que in su orbita circum Saturno serviva como un relais pro le radiotransmission ab Huygens a Terra, iva troppo distante de Titan. 

Nonobstante ille preparationes minutiose, un significante proportion del datos ab Huygens, inter alia un medie del photos, era perdite a causa del problemas technic in NASA. Ma le duplication de multo del datos transmittite per duo canales de radio preveniva un disastro scientific. 

Jam plus tarde le astronomos sapeva per observationes spectrographic ab Terra que le atmosphera de Titan consiste de nitrogeno e methano, e dunque sembla le aere que Terra possedeva ante le genese de vita alcun milliardos de annos retro. On pote tamen non facer analoges extense ab ille facto, proque le temperatura al superfacie titanic es -120° Celsius. 

Le nove photos e mesurationes revela lacos e canales natural, probabilemente pro liquide methano o ethano. Le superfacie supra le qual Huygens atterrava es spongiose, como sablo humide, con numerose roccas, large como pugnos e forsan composite per glacie de aqua. (Previe mesurationes del densitate de Titan ha indicate le presentia de multe aqua in le condition de glacie.) Le instrumentos observava nitrogeno, methano e glacie in le atmosphera. Alcun photos indica le existentia del erosion per ventos, un phenomeno que require dense aere con forte ventos, como apud Terra.

Categoria:Astronautica